Γνώμη του Συμβουλίου

της 18ης Φεβρουαρίου 2003

σχετικά με το επικαιροποιημένο πρόγραμμα σύγκλισης της Δανίας, 2002-2010

(2003/C 51/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία για το συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Ύστερα από διαβουλεύσεις με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 18 Φεβρουαρίου 2003, το Συμβούλιο εξέτασε το επικαιροποιημένο πρόγραμμα σύγκλισης της Δανίας, το οποίο καλύπτει την περίοδο 2002-2010. Το πρόγραμμα περιέχει πολλές πληροφορίες ιδίως όσον αφορά το πλήθος των στοιχείων που περιέχει για την ανάλυση των μεσοπρόθεσμων και μακροπρόθεσμων προκλήσεων που τίθενται για τη δημοσιονομική κατάσταση της Δανίας και είναι σύμφωνο με τον κώδικα δεοντολογίας. Οι οικονομικές πολιτικές, όπως αυτές που προκύπτουν από τα σχεδιαζόμενα μέτρα στο πλαίσιο του επικαιροποιημένου προγράμματος σύγκλισης, συμβιβάζονται με τους γενικούς προσανατολισμούς οικονομικής πολιτικής του 2002.

Ο ρυθμός οικονομικής ανάπτυξης το 2002 ήταν σε μεγάλο βαθμό σύμφωνος με τις προβλέψεις της τελευταίας επικαιροποίησης (2001). Η επιβράδυνση του ρυθμού οικονομικής ανάπτυξης το 2001 εκτιμάται ότι περιόρισε την αύξηση του ΑΕΠ στο 1,1 %. Στην τελευταία επικαιροποίηση, προβλεπόταν αύξηση του ΑΕΠ κατά 1,4 %. Το 2002 αναμένεται ελαφρά αύξηση του ΑΕΠ κατά 1,5 %, ποσοστό που είναι σύμφωνο με την αντίστοιχη πρόβλεψη της επικαιροποίησης του 2001. Η αύξηση του ΑΕΠ για το 2003 και το 2004 υπολογίζεται σε 1,8 και 2,1 %, στηριζόμενη αποκλειστικά στην εγχώρια ζήτηση. Το Συμβούλιο σημειώνει ότι η μακροοικονομική προβολή φαίνεται εύλογη και είναι σύμφωνη με τις φθινοπωρινές προβλέψεις της Επιτροπής.

Το Συμβούλιο σημειώνει με ικανοποίηση ότι η Δανία συνέχισε να ικανοποιεί τα κριτήρια σύγκλισης για τον πληθωρισμό, τα μακροπρόθεσμα επιτόκια, τη συναλλαγματική ισοτιμία και τα δημόσια οικονομικά.

Η περιγραφόμενη στρατηγική δημόσιων οικονομικών παραμένει σε μεγάλο βαθμό αμετάβλητη σε σχέση με τα προηγούμενα έτη και εξακολουθεί να είναι σταθερά προσανατολισμένη στη διασφάλιση βιώσιμων δημόσιων οικονομικών μεσοπροθέσμως και μακροπροθέσμως. Η στρατηγική αυτή εξακολουθεί να στηρίζεται τόσο στη διατήρηση πλεονασμάτων των οικονομικών του Δημοσίου της τάξης του 1,5 έως 2,5 % του ΑΕΠ κατά μέσο όρο έως το 2010 όσο και στο πάγωμα όλων των φόρων, μέσω του οποίου επίσης επιδιώκεται ο έλεγχος των δαπανών. Στο πρόγραμμα που υπέβαλε, η δανική κυβέρνηση, αναγνωρίζει ότι για να επιτευχθούν οι μεσοπρόθεσμοι στόχοι απαιτείται να γίνουν περαιτέρω μεταρρυθμίσεις στην αγορά εργασίας. Το Συμβούλιο εκφράζει την ικανοποίησή του για το ότι το πάγωμα της φορολογίας έχει πλέον ολοκληρωθεί σε όλα τα επίπεδα της κυβέρνησης, σύμφωνα με τις συστάσεις που περιλαμβάνονταν στους γενικούς προσανατολισμούς οικονομικής πολιτικής.

Το Συμβούλιο σημειώνει με ικανοποίηση ότι τα δημόσια οικονομικά της Δανίας παρέμειναν υγιή. Τα αποτελέσματα του 2001 ήταν καλύτερα από τα αναμενόμενα. Σύμφωνα με την επικαιροποίηση, από το 2002 έως το 2004 τα πλεονάσματα του προϋπολογισμού αναμένεται να διαμορφωθούν στο 1,6, 1,9 και 2,4 % του ΑΕΠ, ποσοστά που σε γενικές γραμμές συμβαδίζουν με τις εκτιμήσεις της Επιτροπής. Όσον αφορά την υπόλοιπη περίοδο (2005-2010), το πρόγραμμα προβλέπει πλεονάσματα της τάξεως του 2 % του ΑΕΠ. Το χρέος αναμένεται να υποχωρήσει από 44 % του ΑΕΠ το 2002 στο 26 % του ΑΕΠ το 2010.

Το Συμβούλιο σημειώνει ότι και η διαρθρωτική δημοσιονομική θέση αναμένεται να παραμείνει υγιής κατά την καλυπτόμενη από το πρόγραμμα περίοδο, με πλεονάσματα της τάξης του 2 % περίπου του ΑΕΠ. Η Δανία θα εξακολουθήσει επομένως να ικανοποιεί πλήρως τις απαιτήσεις του συμφώνου σταθερότητας και ανάπτυξης.

Η επίτευξη των μεσοπρόθεσμων στόχων για τα δημόσια οικονομικά βασίζεται σε μεγάλο βαθμό στην επίτευξη ορισμένων φιλόδοξων στόχων για την αγορά εργασίας, στους οποίους περιλαμβάνεται η αύξηση του ποσοστού συμμετοχής του εργατικού δυναμικού πέραν του ήδη υψηλού του επιπέδου. Το Συμβούλιο σημειώνει ότι, σύμφωνα με το πρόγραμμα, για να επιτευχθούν οι στόχοι αυτοί απαιτούνται περαιτέρω μεταρρυθμίσεις στην αγορά εργασίας. Σε σύγκριση με την προηγούμενη επικαιροποίηση, εκφράζονται ποσοτικά οι επιπτώσεις της μη εφαρμογής αυτών των μεταρρυθμίσεων. Το Συμβούλιο εκφράζει την ικανοποίησή του για αυτή την καινοτομία και σημειώνει ότι οι δημοσιονομικές επιπτώσεις από τη μη επίτευξη των στόχων για την αγορά εργασίας ενδέχεται να υπονομεύσουν σημαντικά την προβλεπόμενη εξέλιξη των δημόσιων οικονομικών. Εξάλλου, εάν συνεχισθεί η σημερινή πτωτική κατάσταση στην αγορά εργασίας, ενδέχεται να υπάρξει κίνδυνος μη επίτευξης των προβλεπόμενων πλεονασμάτων. Το Συμβούλιο ενθαρρύνει επομένως τις δανικές αρχές να συνεχίσουν με αποφασιστικότητα την υλοποίηση αυτών των μεταρρυθμίσεων.

Το Συμβούλιο θεωρεί ότι, με βάση τις εφαρμοζόμενες πολιτικές, τα δημόσια οικονομικά φαίνεται να είναι αρκούντως βιώσιμα ώστε να αντιμετωπιστούν οι δημοσιονομικές συνέπειες από τη γήρανση του πληθυσμού· στην εξέλιξη αυτή θα συμβάλουν τα τρέχοντα δημοσιονομικά πλεονάσματα και η προβλεπόμενη σώρευση σημαντικών καθαρών εισροών τόσο στα συνταξιοδοτικά ταμεία όσο και στον κρατικό προϋπολογισμό.

Το Συμβούλιο σημειώνει την πρόθεση των δανικών αρχών να μειώσουν τη φορολογική πίεση έως το 2010 και θεωρεί ότι αυτό μπορεί να επιτευχθεί ταυτόχρονα με τη διασφάλιση της βιωσιμότητας των δημόσιων οικονομικών. Πάντως, η φορολογική πίεση στη Δανία θα παραμείνει υψηλή σε σχέση με άλλες βιομηχανικές χώρες και, για το λόγο αυτόν, θα μπορούσε να εξεταστεί το ενδεχόμενο περαιτέρω μειώσεων, σε ένα πλαίσιο υγιών δημόσιων οικονομικών.

(1) ΕΕ L 209 της 2.8.1997.